การฉลองเทศกาลคริสต์มาส สำหรับคนในศาสนาอื่นๆ นอกเหนือจากชาวคริสต์
เป็นที่รู้สึกกันมานานแล้วว่า เทศกาลคริสต์มาส ไม่ใช่ฉลองเฉพาะชาวคริสต์เท่านั้น  คนในศาสนาหรือลัทธิความถือศรัทธาอื่น ก็มีส่วนร่วมฉลองในเท
Suli Yi ผู้สื่อข่าวVOA ภาคภาษาจีนกลาง มีเรื่องราวเกี่ยวกับความหมายของคริสต์มาสสำหรับผู้นับถือพุทธศาสนาในเขตกรุงวอชิงตันดังที่ ประภัสสร อักขราสา นำมาถ่ายทอดเสนอต่อไปนี้ ในช่วงนี้คนจำนวนมากในสหรัฐมักตั้งต้นคริสต์มาสไว้ในบ้าน แม้ในบ้านของผู้ที่ไม่ใช่ชาวคริสต์อย่างคุณ Wilson Hurley ชาวอเมริกันเชื้อสายทิเบตตอนนี้ ที่บ้านคุณวิลสัน มีทั้งต้นคริสต์มาสอยู่เบื้องหน้าพระพุทธรูป พวงมาลัยคริสต์มาสแขวนประตูหน้าบ้านและหลังบ้านแขวนธงมนต์ 5 สีเขียนบทภาวนาขอสิ่งดีงามไว้ เพื่อให้ลมพัดพาไปยังสรวงสวรรค์และสิ่งมีชีวิตทั้งมวล คุณวิลสันคิดว่า การฉลองคริสต์มาสที่แท้จริงนั้นคือ การน้อมใจขจัดความเห็นแก่ตัว ความโลภ โกรธ หลง เคียดแค้นชิงชังและความไม่อดทนยอมรับผู้อื่น และการพยายามเจริญเมตตาจิตนั่นเอง การสำรวจหลายปีมาแล้วแสดงว่าพุทธศาสนา เป็นศาสนาที่มีผู้นับถือมากเป็นอับดับสี่ในสหรัฐ ซึ่งมีเป็นจำนวนราว 1ล้าน 5 แสนคน และราว 20 % เป็นคนผิวขาว ส่วนใหญ่แล้วเป็นคนเชื้อสายเอเชียอย่างคุณอูอายทาน ผู้อพยพจากพม่ามาอยู่ในสหรัฐเกือบ 30 ปีมาแล้ว คุณอูอายทาน กล่าวว่าแม้เขาจะไม่ได้ไปโบสถ์หรือร่วมพิธีกรรมต่าง ๆ ของชาวคริสต์ แต่ครอบครัวของเขาก็ร่วมฉลองคริสต์มาสโดยการเชิญเพื่อนฝูงญาติพี่น้องมารวมกันในงานเลี้ยงที่บ้านและให้ของขวัญแก่เด็กๆ คนที่อพยพมาอยู่ในสหรัฐถือว่าตนเองเป็นส่วนหนึ่งของสังคม ที่มีวัฒนธรรมหลากหลายนี้ และมีการเรียนรู้ซึ่งกันและกัน พระมหาเรืองฤทธิ์ที่วัดไทยกรุงวอชิงตัน กล่าวว่า ชาวพุทธมีใจเปิดกว้าง ไม่ถือว่าใครเป็นพุทธใครเป็นอิสลาม หรือเป็นคริสต์ ชาวพุทธที่มีเพื่อนเป็นคนศาสนาอื่นหรือแต่งงานกับคนศาสนาอื่น อย่างศาสนาคริสต์ ก็มักจะร่วมงานฉลองในเทศกาล หรือโอกาสสำคัญของศาสนานั้นๆได้โดยไม่มีความขัดแย้ง ขณะที่ชาวพุทธ อาจจะไม่ได้ร่วมพิธีกรรมทางศาสนาทั้งหมดในเทศกาลคริสต์มาสแต่ก็สามารถร่วมกับชาวคริสต์และชาวศาสนาอื่นๆในการน้อมใจขอให้มีสันติสุขในโลกในช่วงเทศกาลคริสต์มาส และตลอดปี